KIRJALLINEN KYSYMYS E-2468/00 esittäjä(t): Paulo Casaca (PSE), Isidoro Sánchez García (ELDR), Margie Sudre (PPE-DE), Roy Perry (PPE-DE), Mariotto Segni (UEN) ja Jean-Claude Fruteau (PSE) komissiolle. Saaret.



Virallinen lehti nro 103 E , 03/04/2001 s. 0158 - 0159



KIRJALLINEN KYSYMYS E-2468/00 esittäjä(t): Paulo Casaca (PSE), Isidoro Sánchez García (ELDR), Margie Sudre (PPE-DE), Roy Perry (PPE-DE), Mariotto Segni (UEN) ja Jean-Claude Fruteau (PSE) komissiolle (24. heinäkuuta 2000) Aihe: Saaret Komissio selvittää parhaillaan polttoaineveron käyttöönottoa lentoliikenteessä. Tämä merkitsisi polttoaineveroa kaikille yhteisön lentokentiltä lähteville lennoille. Onko komissio tullut ajatelleeksi sitä, miten äärimmäisen riippuvaisia Euroopan unionin saarialueet ovat lentokuljetuksista? Niiltä ei luonnollisestikaan ole pääsyä maantie- eikä rautatieverkkoon (useimmilla kaikkein syrjäisimmillä alueilla ei ole myöskään mahdollisuutta käyttää meritietä säännölliseen matkustajaliikenteeseen). Aikooko komissio ehdottaa 299 artiklan 2 kohdan (syrjäisimmät alueet) ja 158 artiklan sekä Amsterdamissa hyväksytyn julistuksen n:o 30 nojalla saariyhteyksille erivapautta tästä määräyksestä, joka pahentaisi saarten eristyneisyyttä? Frederik Bolkesteinin komission puolesta antama yhteinen vastaus kirjallisiin kysymyksiin E-2448/00 ja E-2468/00 (12. lokakuuta 2000) Komissio on tietoinen syrjäisimpien alueiden ilmakuljetustilanteesta. Nykyisin voimassa olevassa 19 päivänä lokakuuta 1992 annetussa neuvoston direktiivissä 92/81/ETY kivennäisöljyjen valmisteverojen rakenteiden yhdenmukaistamisesta(1) määrätään Chicagon yleissopimusta(2) noudatellen kaupallisen lentoliikenteen harjoittamiseen tarkoitetun polttoaineen pakollisesta verovapaudesta. Ehdotuksessa neuvoston direktiiviksi energiatuotteiden verotuksesta(3), jolla on tarkoitus korvata direktiivi 92/81/ETY, määrätään, että jäsenvaltiot voivat kahdenvälisten sopimusten perusteella harkintansa mukaan verottaa kotimaan lennoilla ja jäsenvaltioiden välisillä lennoilla käytettävää polttoainetta. Lisäksi komissio on vastikään annetussa tiedonannossa(4) ehdottanut, että jäsenvaltiot tehostaisivat yhteistyötään Kansainvälisen siviili-ilmailujärjestön (ICAO) piirissä ilmailupolttoaineverotuksen ja muiden sellaisten järjestelyjen toteuttamiseksi, joilla on samanlainen vaikutus. Tiedonanto on parlamentin käsiteltävänä. Syrjäisimpien alueiden erityistilannetta ajatellen jäsenvaltiot voivat neuvotella mahdollisia yhteisön säännösten, erityisesti valtiontukisäännösten, mukaisia poikkeusmääräyksiä kahdenvälisiin sopimuksiin, ottaen huomioon Euroopan yhteisön perustamissopimuksen artiklat, joihin parlamentin jäsenet viittaavat. (1) EYVL L 316, 31.10.1992. (2) Vuonna 1944 tehdyssä Chicagon sopimuksessa Kansainvälisen siviili-ilmailujärjestön (ICAO) perustamisesta määrätään ilma-aluksessa jo olevan polttoaineen verotuskohtelusta. Matkan varrella tankatun polttoaineen verotuskohtelusta määrätään lukuisissa kahdenvälisissä lentoliikennesopimuksissa, joita jäsenvaltiot ovat tehneet sekä keskenään että yhteisön ulkopuolisten maiden kanssa. Näissä sopimuksissa on yleensä määräys siitä, että sekä matkan varrella että sopimuspuolten alueella toimitettu polttoaine on verovapaata. Lentoliikennesopimukset on tietenkin mahdollista neuvotella uudelleen siten, että sopimuspuolten alueella toimitetun polttoaineen verovapaus poistetaan. Uudelleen neuvottelu voi kuitenkin viedä paljon aikaa ja olla raskassoutuista. Myös matkan varrella toimitetun polttoaineen verotustilanteen muuttaminen edellyttäisi kahdenvälisten lentoliikennesopimusten uudelleen neuvottelemista sekä Chicagon yleissopimuksen asianomaisten määräysten muuttamista. (3) EYVL C 139, 6.5.1997. (4) Tiedonanto neuvostolle, parlamentille, talous- ja sosiaalikomitealle ja alueiden komitealle ilmailupolttoaineiden verotuksesta KOM(2000) 110 lopullinen.